ดัชนีเชื่อมั่นทองยังต่ำกว่าระดับ 50 จุด กังวลเฟดขึ้นดอกเบี้ย
ศูนย์วิจัยทองคำเผยดัชนีเชื่อมั่นทองคำเดือน ธ.ค. 58 ยังอยู่ต่ำกว่าระดับ 50 จุดติดต่อกันเป็นเดือนที่สองสะท้อนทองเดือนธันวาคมยังไม่สดใส โดยดัชนีปรับตัวเพิ่มขึ้นเล็กน้อย 1.75 จุด มาอยู่ที่ระดับ 45.06 จุด ความกังวลเฟดขึ้นดอกเบี้ยในการประชุมช่วงกลางเดือนเป็นตัวกระตุ้นสำคัญที่ส่งให้ราคาทองยังไม่ฟื้น ด้านเงินบาทเชื่อยังอ่อนค่า ส่วนมุมมองทองปีหน้าผู้ค้าคาดเฉลี่ย 19,750 บาทต่อบาททองคำ
15 ธ.ค. 2558

นายกมลธัญ พรไพศาลวิจิต ผู้อำนวยการศูนย์วิจัยทองคำ เปิดเผยดัชนีความเชื่อมั่นราคาทองคำในเดือนธันวาคม 2558 ว่าดัชนีความเชื่อมั่นราคาทองคำในเดือนธันวาคมปรับตัวเพิ่มขึ้นจากเดือนก่อนเล็กน้อย 1.75 จุด สู่ระดับ 45.06 จุด โดยดัชนีอยู่ต่ำกว่าระดับ 50 จุดเป็นเดือนที่สองติดต่อกัน สะท้อนทัศนคติต่อราคาทองคำในประเทศเชิงลบ กลุ่มตัวอย่างทั้งกลุ่มผู้ค้าและกลุ่มผู้ลงทุนมีความวิตกต่อการประชุม FOMC หรือคณะกรรมการนโยบายทางการเงินของสหรัฐฯ หลังจากที่ก่อนหน้านี้มีการส่งสัญญาณว่าจะมีการขึ้นดอกเบี้ยเร็ว ๆ นี้ และทรรศนะของนักวิเคราะห์ก็คาดการณ์ว่าจะขึ้นดอกเบี้ยในเดือนนี้ทำให้เป็นปัจจัยที่ทำให้เชื่อว่าราคาทองคำยังมีโอกาสอ่อนตัว แต่มองเงินบาทอ่อนค่าซึ่งอาจจะทำให้ราคาทองคำในประเทศปรับตัวลงไม่มาก 
ส่วนการตอบแบบสอบถามเรื่องความต้องการซื้อหรือไม่ซื้อทองคำในช่วง 1 เดือนข้างหน้าพบว่าสัดส่วนผู้ที่คิดจะซื้อทองคำในช่วงเดือนธันวาคมใกล้เคียงกับเดือนพฤศจิกายน จากช่วงใกล้เทศกาลสำคัญและราคาทองคำที่อ่อนตัวลงจูงใจต่อการซื้อเพื่อการลงทุน ด้านดัชนีความเชื่อมั่นราคาทองคำในระยะสามเดือนข้างหน้าปรับตัวลดลงเล็กน้อย โดยลดลง 0.26 จุดมาอยู่ที่ระดับ 50.15 จุด สะท้อนความไม่แน่ใจเนื่องจากดัชนีอยู่ใกล้ระดับ 50 จุด
บทสรุปความคิดเห็นผู้ค้าทองคำ (Gold Trader Consensus) จากผู้ประกอบกิจการค้าทองคำรายใหญ่ ผู้ค้าส่งทองคำ และผู้ประกอบกิจการนายหน้าซื้อขายสัญญาซื้อขายล่วงหน้าที่อ้างอิงกับราคาทองคำ จำนวน 5 ตัวอย่าง พบว่าผู้ค้าส่วนใหญ่เชื่อว่าราคาทองคำในประเทศเดือนธันวาคม 2558 มีแนวโน้มอ่อนตัวลงสอดคล้องกับดัชนีความเชื่อมั่นราคาทองคำ โดยเชื่อว่าจะได้รับผลกระทบจากสัญญาณการขึ้นดอกเบี้ยของธนาคารกลางสหรัฐฯ และแรงขายเก็งกำไรที่อาจจะทำให้ราคามีโอกาสทำจุดต่ำสุดใหม่ ส่วนทองคำในประเทศเชื่อว่าปรับตัวลงไม่มากนักจากการอ่อนตัวของค่าเงินบาท โดยมีผู้ค้า 1 รายมองทองคำเฉลี่ยทองคำในประเทศจะปรับตัวเพิ่มขึ้นในเดือนธันวาคม 1 รายมองราคาทองเฉลี่ยจะใกล้เคียงกับเดือนพฤศจิกายน และมีกลุ่มผู้ค้า 3 รายที่เชื่อว่าราคาทองคำในประเทศเฉลี่ยในเดือนธันวาคมจะปรับตัวลดลงเทียบกับเดือนพฤศจิกายน
โดยผู้ค้ามองว่าราคาทองคำในตลาดโลกน่าจะมีกรอบราคาสูงสุดอยู่ระหว่าง 1,100-1,120 ดอลลาร์สหรัฐฯต่อออนซ์ ส่วนกรอบการเคลื่อนไหวของราคาต่ำสุดอยู่ที่ 1,000-1,020 ดอลลาร์สหรัฐฯต่อออนซ์ สำหรับราคาทองคำแท่งในประเทศ (ความบริสุทธิ์ 95.5%) กลุ่มตัวอย่างให้น้ำหนักราคาสูงสุดที่ 19,000-19,500 บาทต่อหนึ่งบาททองคำ และกรอบการเคลื่อนไหวต่ำสุดอยู่ที่ 17,000-17,500 บาทต่อหนึ่งบาททองคำ
นอกจากนี้ศูนย์วิจัยทองคำยังได้จัดทำแบบสำรวจเป้าหมายราคาทองคำทั้งในและต่างประเทศในปี 2559 ผ่านผู้ค้ารายใหญ่และนายหน้าซื้อขายสัญญาซื้อขายล่วงหน้าที่เน้นสัญญา Gold futures พบว่ากลุ่มตัวอย่างเชื่อว่าราคาทองคำในตลาดโลกเฉลี่ยปี 2559 ประมาณ 1,153 ดอลลาร์สหรัฐฯ ต่อออนซ์ ค่าเงินบาทเทียบดอลลาร์สหรัฐฯเฉลี่ยปี 2559 ประมาณ 36.77 บาทต่อดอลลาร์สหรัฐฯ และราคาทองคำในประเทศเฉลี่ยในปี 2559 ประมาณ 19,750 บาทต่อบาททองคำ
 
 